b'\n_START_ARTICLE_\nLa interpretaci\xc3\xb3 dels somnis\n_START_SECTION_\nTesis i m\xc3\xa8tode\n_START_PARAGRAPH_\nEl llibre introdueix la teoria de l\'inconscient de Freud en relaci\xc3\xb3 a la interpretaci\xc3\xb3 dels somnis. Els somnis, segons la teoria de l\'autor i basant-se en la idea del determinisme ps\xc3\xadquic, consisteixen en formes de realitzaci\xc3\xb3 de desitjos: intents de l\'inconscient de resoldre un conflicte d\'algun tipus, sigui quelcom de recent o alguna cosa que pertany al passat. La teoria d\'aquesta obra tindr\xc3\xa0 un canvi fonamental en una etapa posterior de Freud, quan a M\xc3\xa9s enll\xc3\xa0 del principi de plaer descriur\xc3\xa0 somnis que no pertanyen a la realitzaci\xc3\xb3 del desig. L\'inconscient a La interpretaci\xc3\xb3 dels somnis apareix com un \xc3\xa0mbit on la informaci\xc3\xb3 pren forma desordenada i sovint sinistra o xocant, de manera que la "censura" que realitza la ment preconscient no permet que passi exactament sense alteracions al conscient. En el transcurs dels somnis, el preconscient \xc3\xa9s menys estricte en aquesta tasca que durant les hores de vig\xc3\xadlia, per\xc3\xb2 tot i aix\xc3\xad mant\xc3\xa9 la seva atenci\xc3\xb3. Per aix\xc3\xb2 l\'inconscient ha de distorsionar i alterar el significat de la seva informaci\xc3\xb3 per escapar aquest mode de censura. Les imatges dels somnis, per aquest motiu, sovint no representen all\xc3\xb2 que semblen ser, i requereixen interpretaci\xc3\xb3 de m\xc3\xa9s profunditat per tal de revelar les estructures de l\'inconscient. El pas des d\'un contingut manifest a una estructura m\xc3\xa9s interna que revela el seu contingut latent \xc3\xa9s el "treball del somni". _NEWLINE_Freud proposa aquesta tesi analitzant recerca pr\xc3\xa8via sobre el camp de l\'an\xc3\xa0lisi on\xc3\xadric, que li sembla fascinant per\xc3\xb2 inadequat. Descriu un nombre de somnis que il\xc2\xb7lustren la seva teoria. Molts dels somnis que hi apareixen s\xc3\xb3n seus propis, i de fet el m\xc3\xa8tode que empra \xc3\xa9s introdu\xc3\xaft en l\'obra a trav\xc3\xa9s de l\'an\xc3\xa0lisi del seu somni "La injecci\xc3\xb3 de l\'Irma", tot i que molts d\'altres provenen de pacients. For\xc3\xa7a de les fonts analitzades per Freud tenen el seu origen en la literatura, i de fet el llibre pret\xc3\xa9n ser tant un intent d\'an\xc3\xa0lisi liter\xc3\xa0ria com d\'estudi psicol\xc3\xb2gic. En aquesta obra apareix per primer cop la teoria del complex d\'\xc3\x88dip.\n_START_SECTION_\nRecepci\xc3\xb3 i cr\xc3\xadtica\n_START_PARAGRAPH_\nLa primera edici\xc3\xb3 del llibre tenia una tirada molt limitada. Les primeres 600 c\xc3\xb2pies van trigar molts anys a ser venudes. Freud va fer revisions del llibre com a m\xc3\xadnim en vuit ocasions, i a la tercera edici\xc3\xb3 hi va afegir una part molt extensa que analitzava el simbolisme dels somnis de manera molt literal, seguint la influ\xc3\xa8ncia del psic\xc3\xb2leg Wilhelm Stekel. Alguns psicoanalistes posteriors han expressat la seva frustraci\xc3\xb3 amb aquesta part, perqu\xc3\xa8 sembla encoratjar una cerca directa de s\xc3\xadmbols sexuals o f\xc3\xa0l\xc2\xb7lics, simplificant els significats en imatges de l\'acte sexual. La influ\xc3\xa8ncia posterior del llibre ha estat molt gran, si b\xc3\xa9 aquesta part ha estat discutida i revisada per la psicoan\xc3\xa0lisi del segle XX.'